Zašto protestujemo – Godinu dana od rušenja u Hercegovačkoj - Kozma, Robert (Peščanik NVO, 2017)
Inicijativa Ne da(vi)mo Beograd pozvala je građane na novi protest za odbranu javnog interesa, odgovornosti i solidarnosti, u utorak 25. aprila, a povodom godinu dana od rušenja u Savamali. Pre tačno godinu dana grupa kriminalaca porušila je objekte u Savamali koji su se nalazili na putu Beograda na vodi, projekta na čiju smo ekonomsku i urbanističku štetnost ukazivali godinama. Tom prilikom ljudi sa fantomkama lišili su slobode čuvare objekata i slučajne prolaznike koji su se zatekli u Hercegovačkoj i obližnjim ulicama. Ova organizovana grupa kriminalaca je u vršenju niza krivičnih dela imala punu podršku policije, koja se oglušila o pozive građana u pomoć. Gradska vlast nije ostala nema, naprotiv – ona se ekspresno potrudila da sakrije sve tragove zločina, uklonivši šut sa "lica mesta", a zatim je mesecima glasno negirala da se bilo kakvo kršenje zakona uopšte i desilo. U proteklih godinu dana tužilaštvo nije učinilo ništa da fantomima iz Hercegovačke skine maske i posedne ih na optuženičku klupu. Nije pokrenut ni disciplinski, a potom i krivični postupak protiv odgovornih u policiji za savezništvo sa kriminalcima koji su rušili toga dana, iako je Kancelarija Zaštitnika građana dokazala tu spregu nakon sprovođenja kontrole rada policije. I što je najvažnije, tužilaštvo nije učinilo ništa da naredbodavce identifikuje i krivično ih goni